ປະທານາທິບໍດີ ໂອບາມາວ່າ ເວລາໄດ້ມາເຖິງແລ້ວ ເພື່ອກົດດັນ ໃຫ້ມີສັນຕິພາບ ໃນພາກຕາເວັນອອກກາງ
ຂ່າວສຳຄັນອື່ນໆ: ເກົາຫລີເໜືອ ຍັງງຽບຢູ່ ກ່ຽວກັບ ການດຳເນີນຄະດີ ນັກຂ່າວອະເມຣິກັນ; ມີຢ່າງນ້ອຍ 59 ຄົນ ຖືກຖົມ ໃນເຫດດິນເຈື່ອນ ທາງພາກຕາເວັນຕົກ ສ
ປະທານາທິບໍດີສະຫະ ຣັດທ່ານ BARACK OBAMA ກ່າວວ່າ ເວລາໄດ້ມາ ເຖິງແລ້ວ ເພື່ອກົດດັນ ໃຫ້ບັນລຸ ຂໍ້ຕົກລົງ ສັນຕິພາບ ສຳລັບພາກຕາເວັນອອກກາງ ແລະ ເຮັດໃຫ້ ຄວາມກ້າວໜ້າ ຢ່າງແທ້ຈິງ ສາມາດ ບັນລຸໄດ້ພາຍໃນປີນີ້ ເພື່ອແກ້ໄຂ ບັນຫາຂັດ ແຍ້ງ ລະຫວ່າງ ອິສຣາແອລ ກັບ ປາແລສໄຕນ໌ ທ່ານOBAMA ໃຫ້ທັສນະ ດັ່ງກ່າວ ລຸນຫລັງ ທີ່ໄດ້ ເຈຣະຈາ ຫາຣື ກັບ ນາຍົກຣັຖມຸນຕຣີເຢັຽຣະມັນ ທ່ານນາງ ANGELA MERKEL ທີ່ເມືອງ DRESDEN ໃນວັນສຸກ ມື້ື້ນີ້ນຶ່ງມື້ ຫລັງຈາກທ່ານ ໄດ້ກ່າວ ຄຳປາສັຍ ທີ່ກຸງໄຄໂຣ ປະເທດອີຈິບ ໂດຍຮຽກຮ້ອງໃຫ້ມີການ ເລີ້ມ ຕົ້ນໃໝ່ ໃນຄວາມສັມພັນ ລະຫວ່າງ ສະຫະຣັດ ກັບ ຊາວມຸສລິມ ທ່ານOBAMA ກ່າວວ່າ ວໍຊິງຕັນ ບໍ່ສາມາດ ບັງຄັບໃຫ້ ຊາວອິສຣາແອລ ແລະ ປາແລສໄຕນ໌ຮັບເອົາ ສັນຕິພາບ ແຕ່ສາມາດຊ່ອຍ ໃນການ ໃຫ້ຄວາມ ກະຈ່າງແຈ້ງ ກ່ຽວກັບການເຂົ້າໃຈຜິດ ບາງຢ່າງ ເພື່ອເປັນການ ເລີ້ມຕົ້ນຂັ້ນຕອນ ທັງທ່ານ OBAMA ແລະທ່ານນາງ MERKEL ຕ່າງກໍໃຫ້ ຄຳໝັ້ນສັນຍາ ທີ່ຈະ ໃຫ້ການ ສນັບສນຸນຕໍ່ການສ້າງຕັ້ງ ຣັດປາແລສໄຕນ໌ ທີ່ມີສະເຖັຽຣະພາບ ຄຽງຄູ່ໄປກັບ ປະເທດອິສຣາແອລ ເກົາຫລີເໜືອຍັງ ສືບຕໍ່ມິດງຽບ ໃນວັນສຸກມື້ນີ້ກ່ຽວກັບຊະຕາກັມ ຂອງພວກນັກຂ່າວ ແມ່ຍິງ ອະເມຣິກັນ 2 ຄົນ ທີ່ໄດ້ຖືກດຳເນີນຄະດີ ໃນຂໍ້ຫາ ທີ່ສາມາດສົ່ງ ພວກເຂົາເຈົ້າ ໄປຍັງຄ້າຍສັພທຸກ ອອກແຮງ ງານເປັນເວລາ ຫລາຍໆປີໄດ້ ໃນມື້ວານນີ້ ສື່ມວນຊົນ ຂອງທາງການ ເກົາຫລີເໜືອໄດ້ ປະກາດວ່າ ນາງ EUNA LEE ແລະນາງ LAURA LING ຈາກບໍຣິສັດ ສື່ມວນຊົນ ໂທຣະພາບCURRENT ຂອງສະຫະຣັດ ມີກຳນົດທີ່ຈະຖືກ ນຳໂຕຂຶ້ນສານ ໃນເວລາບ່າຍ 3 ໂມງຕາມເວລາທ້ອງຖິ່ນ ພຽງຢາງ ຍັງບໍ່ທັນໃຫ້ ຄວາມເຫັນ ເພີ້ມຕື່ມໃດໆ ກ່ຽວກັບການດຳເນີນຄະດີ ທີ່ວ່ານີ້ ກະຊວງ ການຕ່າງປະເທດ ສະຫະຣັດ ກ່າວວ່າ ເກົາຫລີເໜືອໄດ້ຫ້າມບໍ່ໃຫ້ ພວກນັກ ສັງເກດການ ເຂົ້າໄປເບິ່ງ ການດຳເນີນຄະດີ ເຈົ້າໜ້າທີ່ເກົາຫລີເໜືອ ໄດ້ຈັບນາງ LEE ແລະນາງ LING ໃນເດືອນ ມີນາຜ່ານມາ ຂະນະທີ່ພວກນັກຂ່າວ ທັງສອງ ພວມລາຍງານຂ່າວ ເຣື່ອງນຶ່ງ ໃກ້ໆຊາຍແດນຈີນ ທີ່ຕິດກັບເກົາຫລີເໜືອ ພຽງຢາງ ໄດ້ກ່າວຫາ ນັກຂ່າວອະເມຣິກັນ ທັງສອງວ່າ ດຳເນີນການທີ່ເປັນປໍຣະປັກ ຕໍ່ເກົາຫລີເໜືອ ແລະເຂົ້າເມືອງ ຜິດກົດໝາຍ ສື່ມວນຊົນຂອງທາງການ ຈີນ ລາຍງານວ່າ ດິນເຈື່ອນ ໃນວັນສຸກມື້ນີ້ ໄດ້ຖົມຢ່າງນ້ອຍ 59 ຄົນ ໃນເຂດບໍ່ເຫຼັກ ແຫ່ງ ນຶ່ງ ທາງພາກຕາເວັນຕົກສຽງໃຕ້ ຂອງຈີນ ອົງການຂ່າວ ຊິນຫວາ ຂອງ ທາງການຈີນ ລາຍງານວ່າ ດິນເຈື່ອນໄດ້ເກີດຂຶ້ນ ໃນບໍຣິເວນ ພູແຫ່ງນຶ່ງ ທີ່ກຳລັງມີການ ຂຸດຄົ້ນບໍ່ແຮ່ ໃນ ເຂດເມືອງCHONG QING ລາຍງານຂ່າວ ແຈ້ງວ່າ ຫີນ ຫລາຍລ້ານ ແມັດກ້ອນ ໄດ້ໄຫລ ລົງມາຕາມເຂດຮ່ອມພູ ແລ້ວກໍຖົມ ໂຮງງານ ຂຸດບໍ່ເຫລັກ ແລະເຮືອນ 6 ຫລັງ ໃນບໍຣິເວນດັ່ງກ່າວ ນອກນັ້ນແລ້ວ ລາຍງານ ຍັງເວົ້າວ່າ ດິນເຈື່ອນ ທີ່ວ່ານີ້ ໄດ້ຕັດຂາດສາຍໄຟຟ້າ ແລະການສື່ສານ ຄົມມະນາຄົມ ກັບຫລາຍໆພາກ ຂອງເມືອງດັ່ງກ່າວ ນຶ່ງໃນຜູ້ສະມັກ ເປັນປະທານາທິ ບໍດີ ທັງໝົດ 13 ຄົນໃນການເລືອກຕັ້ງ ຄັ້ງຈະ ມາ ຂອງ GUINEA BISSAU ໄດ້ຖືກຂ້າຕາຍ ສະມາຊິກຶຂອງຄອບຄົວ ທ່ານ BACIRO DABO ແລະພະນັກງານ ເຮັດວຽກ ໃຫ້ທ່ານ ກ່າວວ່າ ພວກຜູ້ຊາຍໃນເຄື່ອງແບບ ໄດ້ບຸກ ເຂົ້າໄປ ໃນເຮືອນຂອງທ່ານ DABO ປະມານ 4 ໂມງເຊົ້າຂອງມື້ນີ້ ແລະກໍຍິງທ່ານ ເສັຽຊີວິດ ເຈົ້າໜ້າທີ່ ຣັຖບານ ເວົ້າວ່າອະດີດຣັຖມຸນຕຣີ ກະຊວງ ປ້ອງກັນປະເທດ ທ່ານ HELDER PROENCA ກໍໄດ້ຖືກ ຍິງຕາຍຄືກັນ ເຈົ້າ ໜ້າທີ່ ກ່າວຕໍ່ພວກ ນັກຂ່າວວ່າ ທ່ານ PROENCA ໄດ້ຖືກກ່າວຫາວ່າວາງແຜນ ກໍ່ການຣັຖປະຫານ ຮ່ວມກັບ ທ່ານ DABO ແລະ ບຸກຄົນອື່ນໆອີກ 2 ຄົນ ເຂົາເຈົ້າອ້າງວ່າ ທ່ານ DABO ຖືກຂ້າຕາຍ ຍ້ອນຂັດຂືນ ການຈັບກຸມ ທ່ານ DABOເຄີຍຮັບຕຳແໜ່ງ ເປັນຣັຖມຸນຕຣີ ຣະດັບສູງມາແລ້ວ ແລະ ເປັນພັນທະມິດ ທີ່ໃກ້ຊິດຂອງມື້ລາງ ປະທານາທິບໍດີ JOAO VIEIRO ທ່ານໄດ້ສະມັກ ເຂົ້າແຂ່ງຂັນເປັນປະທານາທິບໍດີ ໃນການເລືອກຕັ້ງ ຊຶ່ງກຳນົດ ຈະມີຂຶ້ນ ໃນວັນທີ 28ມິຖຸນານີ້ ບໍຣິສັດ ບໍ່ແຮ່ຍັກໃຫຍ່ RIO TINTO ຂອງ ອອສເຕຣເລັຽແລະອັງກິດ ໄດ້ຍົກເລີກ ຂໍ້ຕົກລົງ ທີ່ເປັນບັນຫາ ຖົກຖຽງໂຕ້ ແຍ້ງ ມູນຄ່າ 19 ພັນ500 ລ້ານໂດລາ ກັບ ບໍຣິສັດ CHINALCO ຂອງຈີນ ໃນວັນສຸກ ມື້ນີ້ເພື່ອໄປເຂົ້າຮ່ວມ ເຮັດວິສາຫະກິດ ກັບບໍຣິສັດ BHP BILLITON ທີ່ເປັນຄູ່ແຂ່ງຢ່າງແຂງຂັນ ຂອງຕົນນັ້ນ ບໍຣິສັດ ບໍ່ແຮ່ຍັກໃຫຍ່ ຂອງອັງກິດ ອອສເຕຣເລັຽກ່າວວ່າ ຕົນຈະຂາຍຮຸ້ນ ໃນມູນ ຄ່າ 15 ພັນ 200 ລ້ານໂດລາ ໃຫ້ແກ່ບໍຣິສັດ BHPBILLITON ແລະສ້າງຕັ້ງ ວິສາຫະກິດ ຮ່ວມກັບ ບໍຣິສັດ ທີ່ເຄີຍເປັນຄູ່ແຂ່ງ ໃນຖແລງ ຂ່າວ ທີ່ພິມເຜີຍແຜ່ ໂດຍທາງ ເວັບໄຊທ໌ນັ້ນ ທ່ານ XIONG WEI PINGປະທານຂອງບໍຣິສັດ CHINALCO ກ່າວວ່າ ບໍຣິສັດ ຂອງທ່ານ ຮູ້ສຶກເສັຽໃຈເປັນທີ່ສຸດ ກ່ຽວກັບ ການຕັດສິນໃຈ ທີ່ວ່ານີ້ ທ່ານ BARNABY JOYCE ສະມາຊິກສະພາສູງ ພັກຝ່າຍຄ້ານ ທີ່ນິຍົມ ແນວທາງເດີມ ໄດ້ສະແດງ ຄວາມຊົມເຊີຍຕໍ່ຂໍ້ຕົກລົງໃໝ່ ແລະເອີ້ນ ຂໍ້ຕົກລົງນີ້ວ່າ ດີຫລາຍ ຍ້ອນຈະຮັກສາແຫລ່ງຊັພຍາກອນ ທັມມະຊາດ ຂອງ ອອສເຕຣເລັຽ ບໍ່ໃຫ້ຕົກ ຢູ່ໃນກຳມື ຂອງ ຣັຖບານ ຈີນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ